CELEX: 52021IP0431
Language: el
Date: 2021-10-21 00:00:00
Title: Σύσταση του Ευρωπαϊκού Κοινοβουλίου της 21ης Οκτωβρίου 2021 προς τον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας όσον αφορά τις πολιτικές σχέσεις και την συνεργασία ΕΕ-Ταϊβάν (2021/2041(INI))

5.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 184/170
            
         
      P9_TA(2021)0431
      Πολιτικές σχέσεις και συνεργασία ΕΕ-Ταϊβάν
      Σύσταση του Ευρωπαϊκού Κοινοβουλίου της 21ης Οκτωβρίου 2021 προς τον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας όσον αφορά τις πολιτικές σχέσεις και την συνεργασία ΕΕ-Ταϊβάν (2021/2041(INI))
      (2022/C 184/14)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη τις ετήσιες εκθέσεις του Ευρωπαϊκού Κοινοβουλίου σχετικά με την ΚΕΠΠΑ και τα τμήματα αυτών που αφορούν τις σχέσεις ΕΕ-Ταϊβάν,
               
            
                  —
               
               
                  έχοντας υπόψη τον μηχανισμό διαλόγου ΕΕ-Ταϊβάν για τη βιομηχανική πολιτική (IPD) που θεσπίστηκε το 2015,
               
            
                  —
               
               
                  έχοντας υπόψη το ψήφισμά του, της 9ης Οκτωβρίου 2013, σχετικά με τις εμπορικές σχέσεις ΕΕ-Ταϊβάν (1),
               
            
                  —
               
               
                  έχοντας υπόψη τη συμμετοχή της Ταϊβάν στο δίκτυο Enterprise Europe Network, στην ευρωπαϊκή πλατφόρμα συνεργασίας ομάδων («European Cluster Cooperation Platform») και στον διάλογο για την ψηφιακή οικονομία,
               
            
                  —
               
               
                  έχοντας υπόψη το ανακοινωθέν των Υπουργών Εξωτερικών και Ανάπτυξης της G7, της 5ης Μαΐου 2021, και ιδίως την ενότητα σχετικά με την υποστήριξη της ουσιαστικής συμμετοχής της Ταϊβάν στον Παγκόσμιο Οργανισμό Υγείας και στην Παγκόσμια Συνέλευση Υγείας,
               
            
                  —
               
               
                  έχοντας υπόψη τις συμφωνίες συνεργασίας για την καταπολέμηση της εμπορικής απάτης και την εφαρμογή από την Ταϊβάν των διεθνών προτύπων χρηστής φορολογικής διακυβέρνησης από το 2017,
               
            
                  —
               
               
                  έχοντας υπόψη την επιτυχή συνεργασία και συμμετοχή της Ταϊβάν στα προγράμματα-πλαίσιο της Ευρωπαϊκής Ένωσης (EUFP),
               
            
                  —
               
               
                  έχοντας υπόψη τις διαβουλεύσεις ΕΕ-Ταϊβάν επί εργασιακών θεμάτων που θεσμοθετήθηκαν το 2018,
               
            
                  —
               
               
                  έχοντας υπόψη το πρόγραμμα της ΕΕ για απαλλαγή από την υποχρέωση θεώρησης για τους κατόχους διαβατηρίων της Ταϊβάν, από το 2011,
               
            
                  —
               
               
                  έχοντας υπόψη την πολιτική της ΕΕ «Μια ενιαία Κίνα»,
               
            
                  —
               
               
                  έχοντας υπόψη την κοινή δήλωση των ηγετών ΗΠΑ-Ιαπωνίας, της 16ης Απριλίου 2021,
               
            
                  —
               
               
                  έχοντας υπόψη την κοινή δήλωση των ηγετών ΗΠΑ-Δημοκρατίας της Κορέας, της 21ης Μαΐου 2021,
               
            
                  —
               
               
                  έχοντας υπόψη την από 10ης Ιουνίου 2020 κοινή ανακοίνωση της Επιτροπής με τίτλο «Αντιμετώπιση της παραπληροφόρησης για την COVID-19 — Αγώνας για τη σωστή παρουσίαση των γεγονότων» (JOIN(2020)0008),
               
            
                  —
               
               
                  έχοντας υπόψη τα συμπεράσματα του Συμβουλίου, της 16ης Απριλίου 2021, σχετικά με τη στρατηγική της ΕΕ για τη συνεργασία στον Ινδοειρηνικό,
               
            
                  —
               
               
                  έχοντας υπόψη την κοινή ανακοίνωση που εξέδωσαν στις 16 Σεπτεμβρίου 2021 η Επιτροπή και η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας με θέμα την ενιαία πολιτική της Ευρωπαϊκής Ένωσης για τoν Ινδοειρηνικό (JOIN(2021)0024),
               
            
                  —
               
               
                  έχοντας υπόψη το άρθρο 118 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Εξωτερικών Υποθέσεων (A9-0265/2021),
               
            
                  Α.
               
               
                  λαμβάνοντας υπόψη ότι ΕΕ και Ταϊβάν είναι ομοϊδεάτες εταίροι που συμμερίζονται τις αξίες της ελευθερίας, της δημοκρατίας, των ανθρωπίνων δικαιωμάτων και του κράτους δικαίου·
               
            
                  Β.
               
               
                  λαμβάνοντας υπόψη ότι ο συνεχιζόμενος επιθετικός μιλιταρισμός της Κίνας και οι δραστηριότητες σε γκρίζες ζώνες, καθώς και άλλες μορφές προκλήσεων, όπως η κατασκοπεία, οι κυβερνοεπιθέσεις και η παράνομη άγρα ταλέντων εις βάρος της Ταϊβάν συνιστούν σοβαρή απειλή κατά του status quo μεταξύ Ταϊβάν και Κίνας, καθώς και εναντίον της ειρήνης και της σταθερότητας στην περιοχή του Ινδοειρηνικού και ενδέχεται να οδηγήσουν σε επικίνδυνη κλιμάκωση· λαμβάνοντας υπόψη ότι ο Υπουργός Άμυνας της Ταϊβάν, Chiu Kuo-cheng, δήλωσε ότι, δεδομένης της συνεχούς και σημαντικής συσσώρευσης, η Κίνα θα μπορούσε να πραγματοποιήσει μια «πλήρη» εισβολή στην Ταϊβάν έως το 2025· λαμβάνοντας υπόψη ότι οι εντάσεις μεταξύ Κίνας και Ταϊβάν είναι σοβαρότερες σε 40 χρόνια, με την Κίνα να έχει στείλει 150 μαχητικά αεροσκάφη, συμπεριλαμβανομένων μαχητικών αεροσκαφών και πυρηνικών βομβαρδιστικών, στη ζώνη αναγνώρισης της αεροπορικής άμυνας της Ταϊβάν από τις 1 Οκτωβρίου 2021· λαμβάνοντας υπόψη ότι η περιοχή αυτή έχει μεγάλη σημασία για την ΕΕ, τόσο λόγω των πολυάριθμων στενών εταίρων της εκεί, όσο και επειδή ένα από τα κράτη μέλη της, η Γαλλία, έχει υπερπόντιες κτήσεις εκεί·
               
            
                  Γ.
               
               
                  λαμβάνοντας υπόψη ότι το 2016 η ΕΕ δεσμεύτηκε να χρησιμοποιήσει κάθε διαθέσιμο δίαυλο για να ενθαρρύνει πρωτοβουλίες που αποσκοπούν στην προώθηση του διαλόγου, της συνεργασίας και της οικοδόμησης εμπιστοσύνης μεταξύ των δύο πλευρών των στενών της Ταϊβάν· λαμβάνοντας υπόψη ότι, μέχρι στιγμής, οι εν λόγω φιλοδοξίες δεν έχουν εκπληρωθεί·
               
            
                  Δ.
               
               
                  λαμβάνοντας υπόψη ότι, στις 9 Οκτωβρίου 2021, ο Κινέζος Πρόεδρος Xi Jinping δεσμεύτηκε να συνεχίσει την «επανένωση» με την Ταϊβάν με εικαζόμενα ειρηνικά μέσα, αλλά προειδοποίησε ότι το μεγαλύτερο εμπόδιο για αυτό ήταν η δύναμη της «ανεξαρτησίας της Ταϊβάν»· λαμβάνοντας υπόψη ότι μια τέτοια ειρηνική προσέγγιση τίθεται σε σοβαρές αμφιβολίες από τις προκλητικές δηλώσεις και ενέργειες της Κίνας· λαμβάνοντας υπόψη ότι, σύμφωνα με έρευνα που δημοσίευσε το Κέντρο Εκλογικών Μελετών του Εθνικού Πανεπιστημίου Chengchi στην Ταϊπέι του Ιουλίου 2021, μόνο το 1,5 % των ταϊβανέζων πολιτών υποστηρίζουν την ενοποίηση με την ηπειρωτική Κίνα το συντομότερο δυνατόν, ενώ η συντριπτική πλειονότητα υποστηρίζει τη διατήρηση του status quo, τουλάχιστον βραχυπρόθεσμα·
               
            
                  Ε.
               
               
                  λαμβάνοντας υπόψη ότι οι προσπάθειες της Ταϊβάν για την ανάσχεση της εξάπλωσης του κορονοϊού έχουν αποδειχθεί από τις πλέον αποτελεσματικές στον κόσμο· λαμβάνοντας υπόψη ότι οι προσπάθειες της Ταϊβάν να συμβάλει ενεργά, από διάφορα μέτωπα, στο κοινό καλό της διεθνούς κοινότητας κατά τη διάρκεια της πανδημίας, μεταξύ άλλων μέσω πολυάριθμων διεθνών μελετών, αποτελούν απτό παράδειγμα συμπεριφοράς της Ταϊβάν ως εταίρου και απόδειξη ότι θα πρέπει να αντιμετωπίζεται ως τέτοιος· λαμβάνοντας υπόψη ότι τούτο δείχνει ότι η Ταϊβάν έχει την ικανότητα να συνεισφέρει εξίσου σημαντικά στη διεθνή κοινότητα για την αντιμετώπιση των άλλων πολλών προκλήσεων της εποχής μας· λαμβάνοντας υπόψη ότι η πρόσφατη έξαρση των μολύνσεων, η έλλειψη εμβολίων και η κινεζική παρεμβολή στις προσπάθειες της Ταϊβάν για άμεση προμήθειά τους εγείρουν σοβαρές ανησυχίες·
               
            
                  ΣΤ.
               
               
                  λαμβάνοντας υπόψη ότι η ΕΕ παραμένει η μεγαλύτερη πηγή άμεσων ξένων επενδύσεων (ΑΞΕ) στην Ταϊβάν, με σωρευμένη αξία 48 δισεκατομμυρίων EUR έως το 2019, το οποίο αντιστοιχεί στο 31 % των εισερχόμενων ΑΞΕ της Ταϊβάν· λαμβάνοντας υπόψη ότι υπάρχουν σημαντικές δυνατότητες αύξησης των ΑΞΕ της Ταϊβάν στην ΕΕ· λαμβάνοντας υπόψη ότι η Ταϊβάν κυριαρχεί στις αγορές κατασκευής ημιαγωγών, δεδομένου ότι οι παραγωγοί της κατασκευάζουν περίπου το 50 % της παγκόσμιας παραγωγής ημιαγωγών·
               
            
                  Ζ.
               
               
                  λαμβάνοντας υπόψη ότι η γεωγραφική θέση της Ταϊβάν, ο καίριος ρόλος της στις παγκόσμιες αλυσίδες εφοδιασμού υψηλής τεχνολογίας και ο δημοκρατικός της βίος καθιστούν τη χώρα σημαντική από στρατηγική άποψη για τις ευρωπαϊκές δημοκρατίες·
               
            
                  Η.
               
               
                  λαμβάνοντας υπόψη ότι το συνολικό ποσό των διμερών εμπορικών συναλλαγών μεταξύ ΕΕ και Ταϊβάν ανήλθε σε 51 δισεκατομμύρια EUR το 2019, με την Ταϊβάν να είναι ο 5ος μεγαλύτερος εμπορικός εταίρος της ΕΕ στην Ασία και ο 15ος μεγαλύτερος εμπορικός εταίρος της στον κόσμο·
               
            
               
                  1.
               
               
                  συνιστά στον Αντιπρόεδρο της Επιτροπής / Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, καθώς και στην Επιτροπή:
                  
                              α)
                           
                           
                              να εργαστεί εκ του σύνεγγυς με τα κράτη μέλη με σκοπό τη σύσφιξη των πολιτικών σχέσεων ΕΕ-Ταϊβάν και την επίτευξη μιας ολοκληρωμένης και ενισχυμένης εταιρικής σχέσης βάσει των κατευθυντηρίων γραμμών της πολιτικής «Μια ενιαία Κίνα» της ΕΕ· να θεωρεί από μόνη της την Ταϊβάν ως βασικό εταίρο και δημοκρατικό σύμμαχο στο Ινδοειρηνικό, δεδομένου ότι πρόκειται για μια ισχυρή δημοκρατία και για μια τεχνολογικά προηγμένη οικονομία που μπορεί να συμβάλει στην προσπάθεια διαφύλαξης μιας τάξης βασισμένης σε κανόνες, εν μέσω ενός εντεινόμενου ανταγωνισμού μεταξύ υπερδυνάμεων·
                           
                        
                              β)
                           
                           
                              να ξεκινήσει επειγόντως εκτίμηση επιπτώσεων, δημόσιες διαβουλεύσεις και διερευνητική διαδικασία για διμερή επενδυτική συμφωνία με τις ταϊβανέζικες αρχές, στο πλαίσιο της προετοιμασίας των διαπραγματεύσεων για την εμβάθυνση των διμερών οικονομικών δεσμών, δεδομένου ότι μια τέτοια διμερής επενδυτική συμφωνία μπορεί να οδηγήσει σε χαλάρωση των απαιτήσεων περί «ιδίου περιεχομένου» από Ευρωπαίους επενδυτές και παραγωγούς στην Ταϊβάν· να υπενθυμίσει, στο πλαίσιο της περιφερειακής δυναμικής, τη σημασία των εμπορικών και οικονομικών σχέσεων μεταξύ της ΕΕ και της Ταϊβάν, μεταξύ άλλων σε θέματα που αφορούν την πολυμερή προσέγγιση και τον ΠΟΕ, την τεχνολογία και τη δημόσια υγεία, καθώς και την ουσιαστική συνεργασία σε κρίσιμα εφόδια, όπως οι ημιαγωγοί· να ενθαρρύνει την Ταϊβάν να αυξήσει τις επενδύσεις στην ΕΕ, επισημαίνοντας ότι η Ταϊβάν είναι πλήρες μέλος του ΠΟΕ·
                           
                        
                              γ)
                           
                           
                              να εκφράσει τη βαθιά του ανησυχία για τη συνεχιζόμενη μιλιταριστική επιθετικότητα της Κίνας κατά της Ταϊβάν και για τις πιέσεις που υφίσταται η τελευταία, με ειδική αναφορά στις σημαντικές επενδύσεις της Κίνας στις στρατιωτικές της ικανότητες, στις ασκήσεις επιθετικού χαρακτήρα και στις συχνές παραβιάσεις του χώρου αναγνώρισης αεράμυνας της Ταϊβάν· να καλέσει την Κίνα να θέσει αμέσως τέρμα στις συνεχιζόμενες παραβιάσεις της στη ζώνη αναγνώρισης αεροπορικής άμυνας της Ταϊβάν, δεδομένου ιδίως ότι μεταξύ 1 και 4 Οκτωβρίου 2021 καταγράφηκαν περίπου 150 παραβιάσεις, μεταξύ άλλων από μαχητικά αεροσκάφη· να καταγγείλει επίσης την εμπρηστική ρητορική της Κίνας και να αναδείξει τις φαινομενικά αντιφατικές προθέσεις της, αφού από τη μία εκφράζει τη βούληση να ενσωματώσει την Ταϊβάν υπό την ολοκληρωτική εξουσία του Κομμουνιστικού Κόμματος Κίνας (ΚΚΚ), και από την άλλη ισχυρίζεται ότι επιδιώκει μια ειρηνική ανάπτυξη των σχέσεων με την Ταϊβάν και επιμένει ότι οποιαδήποτε αλλαγή στις μεταξύ τους σχέσεις δεν πρέπει να γίνει ούτε μονομερώς, ούτε ενάντια στη βούληση των πολιτών της Ταϊβάν· να προτρέψει την ΕΕ και τα κράτη μέλη να κινηθούν με προορατικό πνεύμα, μαζί με ομοϊδεάτες διεθνείς εταίρους, και να εργαστούν για την ειρήνη και τη σταθερότητα στα στενά της Ταϊβάν, καθώς και να συμπράξουν με τη δημοκρατική κυβέρνηση της Ταϊβάν·
                           
                        
                              δ)
                           
                           
                              να εκφράσει τις σοβαρές του ανησυχίες για την κατάσταση στην Ανατολική Σινική Θάλασσα και στη Νότια Σινική Θάλασσα και να αντιταχθεί σθεναρά σε οποιαδήποτε μονομερή απόπειρα αλλαγής του status quo και αύξησης των εντάσεων· να διατυπώσει επανειλημμένα τη σημασία του σεβασμού του διεθνούς δικαίου και δη της Σύμβασης των Ηνωμένων Εθνών για το Δίκαιο της Θάλασσας (UNCLOS) με τις διατάξεις της σχετικά με την υποχρέωση επίλυσης των διαφορών με ειρηνικά μέσα και τη διατήρηση της ελευθερίας ναυσιπλοΐας και υπερπτήσεων·
                           
                        
                              ε)
                           
                           
                              να εκφράσει σοβαρή ανησυχία όσον αφορά την ικανότητα της Κίνας να πραγματοποιήσει πλήρη εισβολή στην Ταϊβάν έως το 2025· να καταδικάσει απερίφραστα την άνευ προηγουμένου παραβίαση από την Κίνα της ζώνης αναγνώρισης αεράμυνας της Ταϊβάν από τις 1 Οκτωβρίου 2021, στην οποία συμμετείχαν 150 πολεμικά αεροσκάφη, συμπεριλαμβανομένων μαχητικών αεροσκαφών και πυρηνικών βομβαρδιστικών· εκφράζει την άποψη ότι οι πρόσφατες στρατιωτικές προκλήσεις της Κίνας θέτουν υπό αμφισβήτηση τις μακροπρόθεσμες προθέσεις της Κίνας να επιδιώξει ειρηνική λύση·
                           
                        
                              στ)
                           
                           
                              να υπενθυμίσει ότι η διατήρηση της ειρήνης και της σταθερότητας στον Ινδοειρηνικό αποτελεί βασικό συμφέρον της ΕΕ και των κρατών μελών της· να τονίσει ότι μια στρατιωτική σύγκρουση στα στενά της Ταϊβάν θα προξενήσει βεβαίως σημαντικές οικονομικές διαταραχές που θα έχουν αντίκτυπο στα ευρωπαϊκά συμφέροντα αλλά θα υπονομεύσει επίσης σοβαρά τη βασισμένη σε κανόνες έννομη τάξη στην περιοχή, καθώς και τη δημοκρατική διακυβέρνηση με τα ανθρώπινα δικαιώματα, τη δημοκρατία και το κράτος δικαίου στο επίκεντρό της·
                           
                        
                              ζ)
                           
                           
                              να έχει κατά νου ότι η ΕΕ αποδίδει εξαιρετικά μεγάλη σημασία στην ασφάλεια στα στενά της Ταϊβάν και ότι υπάρχει άμεση σύνδεση μεταξύ της ευρωπαϊκής ευημερίας και της ασιατικής ασφάλειας και ότι, ως εκ τούτου, θα υπάρξουν συνέπειες για την Ευρώπη εάν μια σύγκρουση επεκταθεί πολύ πέραν των ορίων του οικονομικού πεδίου· να δηλώσει ότι οποιεσδήποτε ενέργειες της Κίνας κατά της Ταϊβάν και στη Νότια Σινική Θάλασσα θα έχουν συνέπειες για τις σχέσεις ΕΕ-Κίνας·
                           
                        
                              η)
                           
                           
                              να διατυπώσει τις ανησυχίες του για τη σχετική με την Ταϊβάν νομοθεσία της Κίνας και να επισημάνει ότι η επιβολή του νόμου περί εθνικής ασφάλειας στο Χονγκ Κονγκ έχει καταστήσει εντελώς αναξιόπιστο τον ισχυρισμό του αντιαποσχιστικού νόμου του 2005 ότι, σε περίπτωση ενοποίησης, θα δοθεί στην Ταϊβάν υψηλό επίπεδο αυτονομίας·
                           
                        
                              θ)
                           
                           
                              να υπογραμμίσει τη σημασία, ιδίως υπό το φως των συνεχιζόμενων προκλήσεων και της στρατιωτικής ανάπτυξης της Κίνας, της περαιτέρω προώθησης όλων των επιπέδων της εταιρικής σχέσης και της συνεργασίας ΕΕ-Ταϊβάν· να τονίσει, ειδικότερα, τον ηγετικό ρόλο που μπορεί να διαδραματίσει το Ευρωπαϊκό Κοινοβούλιο όσον αφορά τον εντοπισμό τομέων για περαιτέρω συνεργασία, καθώς και τον σαφή εντοπισμό και την έκκληση για κινεζικές προκλήσεις και την επίδειξη αλληλεγγύης προς την Ταϊβάν·
                           
                        
                              ι)
                           
                           
                              να συνηγορήσει μετ’ επιτάσεως υπέρ της ουσιαστικής συμμετοχής της Ταϊβάν από τη θέση του παρατηρητή σε συνεδριάσεις, μηχανισμούς και δραστηριότητες διεθνών οργανισμών, συμπεριλαμβανομένων του Παγκόσμιου Οργανισμού Υγείας (WHO), του Διεθνούς Οργανισμού Πολιτικής Αεροπορίας (ICAO), του Διεθνούς Οργανισμού Εγκληματολογικής Αστυνομίας (Ιντερπόλ) και της σύμβασης-πλαίσιο των Ηνωμένων Εθνών για την κλιματική αλλαγή (UNFCCC)· να προτρέψει τα κράτη μέλη και τα θεσμικά όργανα της ΕΕ να στηρίξουν διεθνείς πρωτοβουλίες που ζητούν τη συμμετοχή της Ταϊβάν σε διεθνείς οργανισμούς· να εκφράσει εκ νέου την ικανοποίησή του για την προορατική συνεργασία της Ταϊβάν με τη διεθνή κοινότητα όσον αφορά την κατανόηση της πανδημίας COVID-19 και την εξεύρεση βέλτιστων τρόπων για την αντιμετώπισή της, υπογραμμίζοντας ότι επιβεβαιώνεται, στην περίπτωση αυτή, η άποψη ότι η προσφορά και η συμβολή της Ταϊβάν στον ΠΟΥ θα αποτελούσε προστιθέμενη αξία για την υγεία και την ευημερία των πολιτών όλων των μελών του·
                           
                        
                              ια)
                           
                           
                              να ενθαρρύνει αυξημένες οικονομικές, επιστημονικές, πολιτιστικές, πολιτικές και διαπροσωπικές ανταλλαγές μεταξύ ΕΕ και Ταϊβάν, καθώς και ανταλλαγές με την συμμετοχή των εκπροσώπων των κρατών μελών, συμπεριλαμβανομένων ανωτάτων κλιμακίων, προκειμένου να αντικατοπτρίζεται πλήρως η δυναμική, πολύπλευρη και εγγύς συνεργασία μεταξύ ΕΕ και Ταϊβάν ως ομοϊδεατών εταίρων· να καταδικάσει τις απειλές για αντίποινα και τις πιέσεις εναντίον του Miloš Vystrčil, Προέδρου της Τσεχικής Γερουσίας, από τη ΛΔΚ εξαιτίας της επίσκεψής του στην Ταϊβάν τον Αύγουστο του 2020, σημειώνοντας ότι η Τσεχική Δημοκρατία, όπως οποιαδήποτε άλλη κυρίαρχη χώρα, έχει το δικαίωμα να αναπτύξει οικονομική και πολιτιστική συνεργασία με την Ταϊβάν·
                           
                        
                              ιβ)
                           
                           
                              να συνεχίσει να υποστηρίζει την ένταξη της Ταϊβάν στη στρατηγική της ΕΕ για την Ινδία και τον Ειρηνικό· να σημειώσει με ικανοποίηση την πρόσφατη δημοσίευση από την Επιτροπή και τον Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας της στρατηγικής της ΕΕ για τη συνεργασία στον Ινδικό Ειρηνικό, η οποία σημειώνει ότι η σημαντική συγκέντρωση στρατιωτικών δυνάμεων της Κίνας έχει οδηγήσει σε αύξηση των εντάσεων σε περιφερειακά κέντρα υποδοχής και ταυτοποίησης, όπως η Νότια και Ανατολική Θάλασσα της Κίνας, καθώς και στα στενά της Ταϊβάν, και να επιβεβαιώσει ότι είναι απαραίτητο η ΕΕ να ενισχύσει τη συνεργασία με τους περιφερειακούς εταίρους για τη διασφάλιση της ειρήνης, της σταθερότητας και της ευημερίας σε ολόκληρο το στενό· να παροτρύνει την ΕΕ να συνεχίσει να συνεργάζεται στενά με άλλους ομοϊδεάτες εταίρους μέσω της στρατηγικής της για τη συνεργασία στον Ινδοειρηνικό, και τούτο για να δώσει απάντηση στην δυναμική στάση της Κίνας στην περιοχή και να ενισχύσει τη βασισμένη σε κανόνες τάξη, δεδομένων των συμφερόντων της ίδιας της ΕΕ στην περιοχή·
                           
                        
                              ιγ)
                           
                           
                              να συνεχίσει να υιοθετεί πρωτοβουλίες για την ενίσχυση των διμερών οικονομικών σχέσεων και διαπροσωπικών επαφών, κυρίως μεταξύ νέων αλλά και μεταξύ πανεπιστημιακών, φορέων της κοινωνίας των πολιτών, εκπροσώπων από τους κλάδους του αθλητισμού, του πολιτισμού και της εκπαίδευσης, χωρίς να παραμελούνται οι συμπράξεις μεταξύ πόλεων και μεταξύ περιφερειών· να επικροτεί τις αδελφοποιήσεις μεταξύ ευρωπαϊκών και ταϊβανέζικων πόλεων και να ενθαρρύνει τη διπλωματία των πόλεων ως εργαλείο που βοηθά τη συμμετοχή της Ταϊβάν σε διεθνείς πρωτοβουλίες αφού της δίνει τη δυνατότητα να παρακάμπτει τις προσπάθειες της Κίνας να εδραιώσει ακόμη περισσότερο τη διπλωματική της απομόνωση·
                           
                        
                              ιδ)
                           
                           
                              να ενθαρρύνει τη συνεργασία μεταξύ ΕΕ και Ταϊβάν στον τομέα της ενημέρωσης προκειμένου να διαφοροποιηθεί το περιβάλλον του Τύπου σε ό,τι αφορά την κινεζική γλώσσα στην ΕΕ και να υπάρχει εναλλακτική πρόταση στα ελεγχόμενα από τη ΛΔΚ μέσα·
                           
                        
                              ιε)
                           
                           
                              να προτρέψει την ΕΕ και τα κράτη μέλη να συμβάλουν στην ενίσχυση της ευαισθητοποίησης στην Ευρώπη σχετικά με την κατάσταση που επικρατεί στα στενά της Ταϊβάν, καθώς και σχετικά με την πολυπλοκότητα των διμερών σχέσεων Ταϊβάν-Κίνας, μέσω της καθιέρωσης και της χρηματοδότησης ειδικών προγραμμάτων και ερευνών απευθυνόμενων στο εν γένει κοινωνικό σύνολο· να υπογραμμίσει τη σημασία της «επένδυσης» σε έναν διάλογο, ανοικτό σε όλους και σε όλα τα κράτη μέλη της ΕΕ, μέσα από τον οποίο θα δοθούν στην ευρωπαϊκή κοινή γνώμη εξηγήσεις σχετικά τους κινδύνους που ενέχει μια εξάπλωση του ολοκληρωτισμού στον Ινδοειρηνικό, όπως εκδηλώνεται από την επιθετικότητα της Κίνας και από τις προσπάθειές της να υπονομεύσει τη δημοκρατία, ιδίως στην Ταϊβάν, καθώς και σχετικά με τις επιπτώσεις που θα είχε για τις δημοκρατίες σε ολόκληρο τον κόσμο η μη προβολή αντίστασης σε αυτές τις απειλές·
                           
                        
                              ιστ)
                           
                           
                              να ενθαρρύνει τον διάλογο και τη συνεργασία με την Ταϊβάν σε κάθε τομέα και σε κάθε αλυσίδα εφοδιασμού της βιομηχανίας και δη στις νεοεμφανιζόμενες βιομηχανίες και στις βιομηχανίες στρατηγικής σημασίας, όπως είναι τα ηλεκτρονικά οχήματα, η ρομποτική και η έξυπνη μεταποίηση, καθώς και οι τεχνολογίες ημιαγωγών·
                           
                        
                              ιζ)
                           
                           
                              να υποστηρίξει την περαιτέρω ενίσχυση πρωτοβουλιών που θα επιτρέψουν στην ΕΕ να συμμετάσχει σε συμπράξεις με την Ταϊβάν στους τομείς των ΤΠΕ, της βιοτεχνολογίας, της υγείας και της ασφάλειας και να εργασθεί για να υπάρξει απτή συνεργασία και συγκεκριμένες πρωτοβουλίες μεταξύ της Στρατηγικής της ΕΕ για τη Συνδεσιμότητα και της Νέας Νοτιοστραφούς Πολιτικής (New Southbound Policy) της Ταϊβάν· να υποστηρίξει με σθένος την εντατικοποίηση εκατέρωθεν της σύμπραξης των δύο πλευρών για τους ημιαγωγούς·
                           
                        
                              ιη)
                           
                           
                              να αναγνωρίσει τον κεντρικό ρόλο της Ταϊβάν σε στρατηγικές βιομηχανίες, όπως είναι η πέμπτη γενιά επικοινωνιακών υποδομών (5G), καθώς φιλοξενεί το μεγαλύτερο χυτήριο και παραγωγό ημιαγωγών παγκοσμίως· να τονίσει ότι στο μέλλον τα μικροτσίπ θα διαδραματίσουν κεντρικό ρόλο στη διαμόρφωση της παγκόσμιας τάξης και ότι η χώρα που ελέγχει τον σχεδιασμό και την κατασκευή μικροτσίπ θα δείξει τον δρόμο για τον 21ο αιώνα· να υπενθυμίσει ότι η διατάραξη των παγκόσμιων αλυσίδων εφοδιασμού που προκάλεσε η πανδημία έθεσε την Ταϊβάν στο προσκήνιο της τεχνολογικής προόδου και ότι έδωσε επίσης τη δυνατότητα στην ΕΕ να συνειδητοποιήσει τα δικά της τρωτά σημεία, αναδεικνύοντας τον επείγοντα χαρακτήρα του προβληματισμού σχετικά με τους τρόπους μείωσης των εξαρτήσεών της από εξωτερικούς παράγοντες· να ζητήσει, ως εκ τούτου, επειγόντως την ενίσχυση της συνεργασίας με την Ταϊβάν για τη στήριξη του θεματολογίου της ΕΕ σχετικά με την πράσινη και την ψηφιακή μετάβαση, καθώς και την ενίσχυση των προσπαθειών της ΕΕ για διαφοροποίηση των αλυσίδων αξίας και εφοδιασμού, δεδομένου ότι η πανδημία επιτάχυνε τις απαιτήσεις για αμφότερες, τονίζοντας την ανάγκη για αυξημένες επενδύσεις και πολιτική στήριξη και δη σε αλυσίδες αξίας στρατηγικής σημασίας, όπως είναι η μικροηλεκτρονική, η αυτόνομη οδήγηση και η τεχνητή νοημοσύνη, τομείς στους οποίους η Ταϊβάν διαδραματίζει κεντρικό ρόλο·
                           
                        
                              ιθ)
                           
                           
                              να αποδώσει τα εύσημα για τη διοργάνωση του πρώτου Ευρωπαϊκού Φόρουμ Επενδύσεων στην Ταϊβάν τον Σεπτέμβριο του 2020 και να ενθαρρύνει περισσότερες διμερείς επενδύσεις και προς τις δύο κατευθύνσεις· να ζητήσει μετ’ επιτάσεως αύξηση αυτών των επενδύσεων και δη σε κλάδους στους οποίους πρωταγωνιστεί η Ταϊβάν, όπως είναι συγκεκριμένα οι τεχνολογίες ζωτικής σημασίας, συμπεριλαμβανομένων των ημιαγωγών, οι οποίες θα στηρίξουν τις προσπάθειες της ΕΕ να ενισχύσει τη δική της ικανότητα στον τομέα της μικροηλεκτρονικής· να σημειώσει ότι, εν συνεχεία του διαλόγου Ταϊβάν — ΕΕ του 2020 για την ψηφιακή οικονομία, η ΕΕ και η Ταϊβάν οφείλουν να χρησιμοποιήσουν σε ακόμη πιο μεγάλο βαθμό ως εφαλτήριο τις συζητήσεις τους σχετικά με τη συνεργασία στην έρευνα και την τεχνολογία, την τεχνολογία αλυσίδας συστοιχιών, τη τεχνητή νοημοσύνη, της πιστοποίησης της ασφάλειας στον κυβερνοχώρο, την οικονομία δεδομένων και της ψηφιακής συνδεσιμότητας, προκειμένου να προσδιοριστούν περαιτέρω συνέργειες, να διευρυνθεί η ανταλλαγή πολιτικών για την ανάπτυξη της ψηφιακής οικονομίας και να δημιουργηθούν ακόμη πιο εκτεταμένες συμπράξεις·
                           
                        
                              κ)
                           
                           
                              να εκφράσει την ικανοποίησή του για τις δεσμεύσεις που αυτοβούλως έχει αναλάβει η Ταϊβάν να συνεισφέρει στην καταπολέμηση της υπερθέρμανσης του πλανήτη, συμβάλλοντας έτσι στην υλοποίηση των στόχων της συμφωνίας του Παρισιού για το κλίμα·
                           
                        
                              κα)
                           
                           
                              να παροτρύνει την ΕΕ και τα κράτη μέλη να συσφίξουν τη συνεργασία με την Ταϊβάν για την αντιμετώπιση της παραπληροφόρησης από κακόβουλες τρίτες χώρες, μεταξύ άλλων με την ανταλλαγή βέλτιστων πρακτικών, με κοινές προσεγγίσεις για την εδραίωση της ελευθερίας των μέσων ενημέρωσης και της δημοσιογραφίας, με τη σύσφιξη της συνεργασίας στο πεδίο της ασφάλειας και των απειλών στον κυβερνοχώρο, με μια αυξημένη ευαισθητοποίηση των πολιτών και με τη βελτίωση του εν γένει ψηφιακού γραμματισμού του πληθυσμού με σκοπό την ενίσχυση της ανθεκτικότητας των δημοκρατικών μας συστημάτων· να υποστηρίξει μια πιο εντατική συνεργασία μεταξύ των σχετικών ευρωπαϊκών και ταϊβανέζικων κέντρων μελετών στον τομέα αυτό·
                           
                        
                              κβ)
                           
                           
                              να προσπαθήσει να αντλήσει διδάγματα από την εμπειρία της Ταϊβάν στην καταπολέμηση της προερχόμενης από την ηπειρωτική χώρα παραπληροφόρησης, η οποία συνιστά απειλή για την ανεξαρτησία των μέσων ενημέρωσης της Ταϊβάν κάνοντας χρήση των πλατφορμών που παρέχουν τα μέσα κοινωνικής δικτύωσης, και διεισδύει στην τηλεόραση της Ταϊβάν και στα έντυπα μέσα με σκοπό τον επηρεασμό της κοινής γνώμης και εν τέλει την υπονόμευση των εκλογών στην Ταϊβάν· να επικροτήσει την Ταϊβάν διότι αντιμετωπίζει τον γραμματισμό στα μέσα επικοινωνίας ως ένα χρήσιμο και ζωτικής σημασίας εργαλείο για την εκπαίδευση των ατόμων στην ανίχνευση της παραπληροφόρησης και έχει, ως εκ τούτου, ενσωματώσει τον γραμματισμό στα μέσα επικοινωνίας στο σχολικό πρόγραμμα·
                           
                        
                              κγ)
                           
                           
                              να τονίσει ότι τα οφέλη από τις προσπάθειες της Ταϊβάν για την καταπολέμηση της παραπληροφόρησης και των ψευδών ειδήσεων δεν περιορίζονται εντός συνόρων επηρεάζοντας μόνο την κοινωνία του νησιού, αλλά φτάνουν ως τις κινεζόφωνες κοινότητες του Χονγκ Κονγκ και άλλων χωρών της Νοτιοανατολικής Ασίας·
                           
                        
                              κδ)
                           
                           
                              να καταδικάσει τις κινεζικές προσπάθειες δυσφήμισης του τρόπου με τον οποίο χειρίστηκε την πανδημία η κυβέρνηση της Ταϊβάν· να επιδοκιμάσει την «από κάτω προς τα πάνω» αποτελεσματική προσέγγιση της Ταϊβάν, με πρωταγωνιστές τους πολίτες της, για τη διασταύρωση των ειδήσεων και των πληροφοριών με τη χρήση τεχνολογίας, όπως η τεχνητή νοημοσύνη, ώστε να ενταθούν οι προσπάθειες και να δοθεί η δυνατότητα στους ελεγκτές γεγονότων να εντοπίζουν τους πλέον επιβλαβείς ισχυρισμούς που κυκλοφορούν σε πλατφόρμες μέσων κοινωνικής δικτύωσης και να σταματούν έτσι τη διασπορά τους·
                           
                        
                              κε)
                           
                           
                              να υπενθυμίσει ότι η απειλή που αντιμετωπίζει η Ταϊβάν από τις ενέργειες παραπληροφόρησης της Κίνας είναι ένα κομμάτι μόνο ενός ευρύτερου προβλήματος που αντιμετωπίζουν οι δημοκρατίες σε ολόκληρο τον κόσμο σε μια εποχή όπου οι τεχνολογίες της επικοινωνίας έχουν κεντρική θέση στον γεωπολιτικό ανταγωνισμό για παγκόσμια κυριαρχία· να υπενθυμίσει ότι η Κίνα, μαζί με άλλες μη δημοκρατικές χώρες, εξακολουθεί να αποτελεί σημαντική απειλή και για τις δημοκρατίες της Ευρώπης με τις εκστρατείες παραπληροφόρησης που διεξάγει, μια απειλή που έχει αυξηθεί σημαντικά χάρη στην πανδημία, όπως επισημαίνεται στην έκθεση της ΕΥΕΔ του Ιουνίου του 2020· να σημειώσει ότι η συνεργασία για την καταπολέμηση της παραπληροφόρησης είναι, ως εκ τούτου, προς το συμφέρον τόσο της ΕΕ όσο και της Ταϊβάν·
                           
                        
                              κστ)
                           
                           
                              να προαγάγει περαιτέρω την υφιστάμενη συνεργασία ΕΕ-Ταϊβάν στον τομέα της έρευνας και καινοτομίας εντός του προγράμματος-πλαίσιο «Ορίζων Ευρώπη» (2021-2027)· να ενθαρρύνει τη συμμετοχή περισσότερων ταϊβανέζων ερευνητών στο πρόγραμμα «Ορίζων Ευρώπη» στο μέλλον·
                           
                        
                              κζ)
                           
                           
                              να προωθήσει περαιτέρω τον τουρισμό και τις ανταλλαγές νέων με την Ταϊβάν μέσω πρωτοβουλιών όπως οι διακοπές με εργασία, τα προγράμματα Erasmus ή η υποτροφία συνδεσιμότητας Ταϊβάν-Ευρώπης και να διερευνήσει δυνατότητες συνεργασίας στην τριτοβάθμια εκπαίδευση και σε άλλους τομείς με στόχο την ενίσχυση των ειδικών γνώσεων για την Κίνα και την Ταϊβάν στην Ευρώπη και τη συμβολή σε μια καλύτερη κατανόηση της Ευρώπης στην Ταϊβάν·
                           
                        
                              κη)
                           
                           
                              να ενθαρρύνει την ΕΕ και τα κράτη μέλη της να ενισχύσουν τη συνεργασία με την Ταϊβάν εντός του Παγκοσμίου Πλαισίου Συνεργασίας και Κατάρτισης (GCTF), μια πλατφόρμα περιφερειακής συνεργασίας για την παροχή προγραμμάτων ανάπτυξης ικανοτήτων και κατάρτισης σε τρίτες χώρες σε όλο τον κόσμο·
                           
                        
                              κθ)
                           
                           
                              να αλλάξει την ονομασία του «Ευρωπαϊκού Οικονομικού και Εμπορικού Γραφείου στην Ταϊβάν» σε «Γραφείο της Ευρωπαϊκής Ένωσης στην Ταϊβάν» προκειμένου να αντικατοπτρίζει το ευρύ φάσμα των δεσμών μας·
                           
                        
                              λ)
                           
                           
                              να εκφράσει την ικανοποίησή του για τα σχέδια δημιουργίας Γραφείου Εκπροσώπησης της Ταϊβάν στη Λιθουανία· να καταδικάσει την αντίδραση της κινεζικής κυβέρνησης και την επιβολή οικονομικών κυρώσεων στη Λιθουανία· να εκφράσει επ’ αυτού την υποστήριξη και την αλληλεγγύη του προς τη Λιθουανία, να προβεί στις δέουσες ενέργειες και να ζητήσει από το Συμβούλιο να πράξει το ίδιο·
                           
                        
                              λα)
                           
                           
                              να αποδώσει τα εύσημα στην Ταϊβάν διότι αποτελεί εξέχοντα εταίρο στην προώθηση των ανθρωπίνων δικαιωμάτων και της θρησκευτικής ελευθερίας στην περιοχή του Ινδοειρηνικού· να αναγνωρίσει τις επιδόσεις της Ταϊβάν, η οποία συνιστά πρότυπο για την περιοχή με τα εξαιρετικά επιτεύγματά της όσον αφορά τον σεβασμό των θεμελιωδών ελευθεριών, οικονομικών και κοινωνικών εξίσου, καθώς και των πολιτικών και πολιτιστικών δικαιωμάτων, συμπεριλαμβανομένης της προόδου που έχει επιτευχθεί ως προς τα δικαιώματα των ΛΟΑΤΚΙ, καθώς και ως προς τα δικαιώματα των αυτοχθόνων κοινοτήτων· να ζητήσει από τον Ειδικό Εντεταλμένο της ΕΕ για τα ανθρώπινα δικαιώματα και από τον Ειδικό Απεσταλμένο της ΕΕ για την προώθηση της ελευθερίας της θρησκείας και της πίστης να συμμετάσχουν στα διεθνή συνέδρια για τα ανθρώπινα δικαιώματα στην Ταϊβάν και να αναλάβουν συγκεκριμένες δράσεις συνεργαζόμενοι με την Ταϊβάν με σκοπό την προαγωγή των ανθρωπίνων δικαιωμάτων, των κοινωνικών δικαιωμάτων, της θρησκευτικής ελευθερίας, της ψηφιακής οικονομίας και της βιώσιμης ανάπτυξης των αναπτυσσόμενων χωρών στην περιοχή του Ινδικοειρηνικού·
                           
                        
                              λβ)
                           
                           
                              να εντείνει τη συνεργασία με την Ταϊβάν με σκοπό την ανταλλαγή βέλτιστων πρακτικών για την αντιμετώπιση της πανδημίας COVID-19, τη δρομολόγηση πρωτοβουλιών για τη διευκόλυνση της προμήθειας εμβολίων, και τη συνέχιση των προσπαθειών για στενότερη συνεργασία της ΕΕ με την Ταϊβάν στους τομείς της υγείας και του ελέγχου των μεταδοτικών νόσων· να αποδώσει τα εύσημα στην κυβέρνηση της Ταϊβάν και τον λαό της για την ως επί το πλείστον επιτυχή ανάσχεση της πανδημίας στο εσωτερικό της χώρας και για τη γενναιοδωρία τους όσον αφορά την παροχή βοήθειας σε άλλες χώρες· να υπενθυμίσει ότι η αποτελεσματική αντίδραση της Ταϊβάν βασίστηκε στη διαφάνεια, τον ανοικτό χαρακτήρα και τη χρήση της τεχνολογίας σε συνεργασία με την κοινωνία, μια προσέγγιση θεμελιωμένη στην εμπιστοσύνη του κοινού·
                           
                        
                              λγ)
                           
                           
                              να αποδώσει τα εύσημα στην Ταϊβάν για τις πράξεις αλληλεγγύης της προς την ΕΕ, όπως το αποδεικνύει περίτρανα η δωρεά άνω των 7 εκατομμυρίων χειρουργικών μασκών σε διάφορα κράτη μέλη κατά τη διάρκεια των πρώτων δύσκολων μηνών της πανδημίας, καθώς και από τις 5 γραμμές παραγωγής μασκών προς την Τσεχική Δημοκρατία· να ζητήσει ανταπόδοση αυτής της αλληλεγγύης·
                           
                        
                              λδ)
                           
                           
                              να συνεχίσει να ενθαρρύνει την ανταλλαγή πληροφοριών μεταξύ κρατών μελών και Ταϊβάν, καθώς και τη κοινή πάλη κατά του διασυνοριακού εγκλήματος·
                           
                        
                              λε)
                           
                           
                              να κινηθεί με γνώμονα την αναγνώριση από τις ΗΠΑ και την Ιαπωνία, για πρώτη φορά, της μεγάλης σημασίας που έχει η ειρήνη και η σταθερότητα στα στενά της Ταϊβάν, σε πρόσφατη κοινή δήλωση που πραγματοποίησαν σε πρόσφατη διμερή διάσκεψη κορυφής, με παρόμοια δήλωση της G7 να ακολουθεί στις αρχές Μαΐου· να παροτρύνει περαιτέρω την ΕΕ να συνεργαστεί με άλλους ομοϊδεάτες εταίρους, όπως είναι η Αυστραλία, η Νέα Ζηλανδία, η Ινδία, η Ιαπωνία, η Νότια Κορέα και οι Ηνωμένες Πολιτείες, και να εξετάσει το ενδεχόμενο να προσκληθεί η Ταϊβάν να συμμετάσχει σε υφιστάμενες πλατφόρμες και ομάδες εργασίας στον τομέα των κρίσιμων βιομηχανιών με τους εταίρους της·
                           
                        
                              λστ)
                           
                           
                              να παροτρύνει τα κράτη μέλη που δεν έχουν συνάψει σύμβαση για την αποφυγή της διπλής φορολόγησης και την πρόληψη της φοροδιαφυγής ή συμφωνία ανταλλαγής φορολογικών πληροφοριών με την Ταϊβάν να ξεκινήσουν διαπραγματεύσεις επί παρόμοιων συμφωνιών το συντομότερο δυνατόν·
                           
                        
            
               
                  2.
               
               
                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, καθώς και στη κυβέρνηση της Ταϊβάν.
               
            
         (1)  ΕΕ C 181 της 19.5.2016, σ. 52.